裏革斷罟匡君
作者：先秦：佚名 
篇章：古文觀止 卷三・周文

paragraphs: 宣公夏濫於泗淵，裏革斷其罟而棄之，曰：“古者大寒降，土蟄發，水虞於是乎講罛罶，取名魚，登川禽，而嘗之寢廟，行諸國，助宣氣也。鳥獸孕，水蟲成，獸虞於是乎禁罝羅，矠魚鱉，以爲夏槁，助生阜也。鳥獸成，水蟲孕，水虞於是乎禁罜，設阱鄂，以實廟庖，畜功用也。且夫山不槎櫱，澤不伐夭，魚禁鯤鮞，獸長麑麋，鳥翼鷇卵，蟲舍蚔蝝，蕃庶物也，古之訓也。今魚方別孕，不教魚長，又行網罟，貪無藝也。”
公聞之，曰：“吾過而裏革匡我，不亦善乎！是良罟也！爲我得法。使有司藏之，使吾無忘諗。”師存侍，曰：“藏罟不如置裏革於側之不忘也。”